პადიელანტის ეროვნული პარკი
პადიელანტა (შვედ. Padjelanta) — ეროვნული პარკი ჩრდილოეთ შვედეთში, ნორბოტენის ლენში. შეიქმნა 1963 წელს და უდიდესია შვედეთის ეროვნულ პარკებს შორის ფართობით 1 984 კმ². ასევე მოიცავს იუნესკოს მსოფლიო მემკვიდრეობის ძეგლს — ლაპონიას. პარკს დასავლეთით ნორვეგია ესაზღვრება. ძირითადად შედგება ორი დიდი ტბის ვასტენიავრესა და ვირიჰავრეს გარშემო გადაჭიმული ვრცელი პლატოსაგან. ამ ტბებს ხშირად მოიხსენიებენ როგორც „ყველაზე ლამაზებს შვედეთის ტბებს შორის“. ლანდშაფტი საოცრად ბრტყელი და გახსნილია, მეზობლად მდებარე სარეკის ეროვნული პარკისგან განსხვავებით, რომელიც ძირითადად მთაგორიანია. პარკის თითქმის მთლიანი ტერიტორია ტყის ხაზს ზემოთ მდებარეობს, მიუხედავად ამისა, ფლორის მრავალფეროვნება ექსტრემალურად მაღალია. აღწერილია 400 სახის მცენარე. ასევე მრავალფეროვანია ფაუნა.